หุ้นโบรกฯเด้งสวนทางตลาดรับรื้อค่าคอมม์
หุ้นกลุ่มหลักทรัพย์เด้งแรง สวนดัชนีหุ้นรูดหนัก รับข่าวรื้อเสรีคอมมิชชัน ดันแนวโน้มกำไรดี
23 มี.ค. 2555

หุ้นกลุ่มหลักทรัพย์เด้งแรง สวนดัชนีหุ้นรูดหนัก รับข่าวรื้อเสรีคอมมิชชัน ดันแนวโน้มกำไรดี 
ผู้บริหารโบรกเกอร์ เปิดเผยว่า หุ้นในกลุ่มหลักทรัพย์ (บล.) เมื่อวันที่ 22 มี.ค. ปรับตัวเพิ่มขึ้นยกแผงสวนกับทิศทางตลาดหุ้น ซึ่งปรับตัวลดลงถึง 16 จุด เนื่องจากเป็นการตอบรับข่าวกรณี นายกิตติรัตน์ ณ ระนอง รองนายกรัฐมนตรีและ รมว.คลัง ให้ทบทวนเรื่องการเปิดเสรีค่าธรรมเนียมซื้อขายหลักทรัพย์ (คอมมิชชัน) โดยเฉพาะหุ้นของบริษัทโบรกเกอร์ที่มีส่วนแบ่งการตลาดในอันดับต้นๆ และมีเจ้าหน้าที่การตลาดหรือมาร์เก็ตติงจำนวนมาก 
“หุ้น บล.ในช่วงนี้คงจะมีแรงซื้อช่วงสั้นๆ เพื่อเก็งกำไร แต่ราคาคงจะขยับขึ้นต่ออีกไม่มากนัก จะต้องรอเรื่องค่าคอมม์ ให้ชัดเจนก่อน” แหล่งข่าว เปิดเผย
ทั้งนี้ ฝ่ายวิเคราะห์ บล.เอเซีย พลัส ประเมินว่า หากมีการประกาศยกเลิกเปิดเสรีค่าคอมมิชชันก็มีแนวโน้มปรับเพิ่มน้ำหนักการลงทุนของกลุ่มหลักทรัพย์ เพราะถือเป็นปัจจัยสำคัญที่ส่งผลกระทบต่อรายได้และกำไรสุทธิอย่างมีนัยสำคัญ เนื่องจากสัดส่วนรายได้ส่วนใหญ่ไม่ต่ำกว่า 60% มาจากค่านายหน้าซื้อขายหุ้น 
ดังนั้น การยกเลิกหรือชะลอการเปิดเสรีค่าคอมม์ จริง จะเป็นปัจจัยบวกโดยเฉพาะบริษัทที่มีส่วนแบ่งการตลาดในอันดับต้นๆ เช่น บล.เมย์แบงก์ กิมเอ็ง และ บล.ฟินันเซีย ไซรัส เป็นต้น
นอกจากนี้ บล.ต่างๆ ยังมีโอกาสทำกำไรเพิ่มจากพอร์ตลงทุนของบริษัท ซึ่งเป็นที่มาของรายได้กว่า 30% ของรายได้ทั้งหมดจากภาวะตลาดขาขึ้นเช่นปัจจุบัน